PATVIRTINTA

Molėtų rajono savivaldybės tarybos

2018 m. sausio d.

sprendimu Nr. B1-

**MOLĖTŲ RAJONO SAVIVALDYBĖS DAILĖS IR FOTOGRAFIJOS PREMIJOS NUOSTATAI**

**I SKYRIUS**

**BENDROSIOS NUOSTATOS**

1. Molėtų rajono savivaldybės dailės ir fotografijos premiją (toliau – Premija) steigia Molėtų rajono savivaldybės taryba, siekdama kelti rajono dailės ir fotografijos meninį lygį, skatinti naujus kūrėjus.

2. Premijos nuostatai reglamentuoja dailės ir fotografijos darbų pateikimą gauti premiją bendruosius reikalavimus, premijos skyrimo tvarką.

3. Premija skiriama kasmet už brandžiausius kryždirbystės, dailės (vaizduojamosios (tapybos, skulptūros, grafikos, karpinių), taikomosios dekoratyvinės (keramikos, dailiosios tekstilės, baldininkystės, juvelyrikos), paprotinio meno (margučių, šiaudinių sodų, šiaudinių eglutės žaisliukų, šiaudinių žvaigždžių, verbų, Užgavėnių kaukių, medžio raižinių atspaudų, lazdų, žvakidžių) ir fotografijos kūrinius.

4. Premija skiriama iš Molėtų krašto muziejaus biudžeto.

5. Kasmetinę premiją, atsižvelgdamas į Premijos skyrimo komisijos (toliau – komisija) pateiktus pasiūlymus, skiria Molėtų krašto muziejaus direktorius.

**II SKYRIUS**

**PREMIJOS SKYRIMO TVARKA**

6. Molėtų krašto muziejus kasmet skelbia konkursą gauti premijai ir organizuoja dailės ir fotografijos parodą, iš kurios dalyvių ir renkami premijos laureatai.

7. Premijos konkurso dalyviais gali būti Molėtų rajone gyvenantys arba kilę iš Molėtų rajono asmenys.

8. Pretendentai kūrinius arba jų fotonuotraukas (monumentaliems darbams) parodai pateikia Molėtų krašto muziejui iki konkurso skelbime nurodytos datos.

9. Po parodos uždarymo kūriniai grąžinami savininkams.

10. Kandidatus vertina ir laureatus nustato komisija. Komisija sudaroma iš 5-7 asmenų 3 metams iš Kultūros ir švietimo skyriaus pasiūlytų atstovų.

11. Komisijos nariai pretenduoti į premiją neturi teisės.

12. Skiriama pagrindinė ir paskatinamoji premija.

13. Pagrindinė premija – 15 bazinių socialinių išmokų – skiriama komisijos geriausiai įvertinto kūrinio autoriui. Paskatinamosios premijos – po 5 bazines socialines išmokas.

14. Laureatų diplomai ir premija įteikiami kasmet kovo mėnesį. Pagrindinės premijos laimėtojas kitų metų konkurse negali būti premijuojamas.

15. Apie paraiškų priėmimą skelbiama Molėtų rajono savivaldybės internetinėje svetainėje www.moletai.lt ir Molėtų rajono spaudoje.

**III SKYRIUS**

**PREMIJOS KOMISIJOS DARBO ORGANIZAVIMO TVARKA**

16. Komisijos sudėtį ir darbo reglamentą trejiems metams tvirtina Molėtų rajono savivaldybės administracijos direktorius.

17. Komisijos nariai iki posėdžio dienos privalo susipažinti su pateiktais kūriniais premijai gauti.

18. Komisija pirmojo posėdžio metu išsirenka komisijos pirmininką.

19. Komisija sprendimus priima posėdyje paprasta balsų dauguma, slaptu balsavimu.

20. Komisijos posėdis teisėtas, kai jame dalyvauja ne mažiau kaip 2/3 komisijos narių.

21. Komisija, įvertinusi kandidatų darbus, išrenka pagrindinės ir paskatinamųjų premijų laureatus ir teikia tvirtinti Molėtų krašto muziejaus direktoriui.

22. Komisijos veiklą ir jos posėdžius organizuoja, protokoluoja Molėtų krašto muziejaus darbuotojas.

23. Komisijos sprendimai įforminami posėdžio protokolu, kurį pasirašo komisijos pirmininkas ir sekretorius. Posėdžio sekretorius komisijos protokolo kopiją pateikia Molėtų krašto muziejaus direktoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_